Dr. Mato Gostiša

**Dve temeljni fazi razvoja ekonomske demokracije**

*Pojem ekonomska demokracija sam po sebi ni nov, a je bil v dosedanji strokovni literaturi interpretiran v zelo različnih vsebinah, ki pa – vsaj doslej – v bistvu niso posegale v same »temelje« obstoječega (t.i. mezdnega) kapitalizma. A vse bolj se kot povsem nov znanstveni koncept ponuja v razmislek tudi koncept ekonomske demokracije kot**popolnoma* ***»nove paradigme kapitalizma«****, katerega sicer zagovarjam tudi sam. Njegovo bistvo in končni cilj pa je v tem, da – ob dejstvu, da v »eri znanja« najpomembnejši produkcijski dejavnik nesporno postaja(jo) znanje in ustvarjalnost ter delovna motivacija in organizacijska pripadnost zaposlenih, torej z eno besedo t.i. človeški kapital - v vseh pogledih* ***sistemsko izenači lastnike t.i. finančnega in človeškega kapitala podjetij*** *(od tod tudi pojem »ekonomska demokracija«). To je verjetno edina logična in realna pot v želeno ekonomsko učinkovitejšo, obenem pa socialno pravičnejšo (vendar ne tudi »socialistično«), neizkoriščevalsko in kohezivnejšo družbo.*

V končni posledici je torej ekonomska demokracija precej bolj revolucionaren teoretični koncept kot se morda zdi na prvi pogled, zlasti če smo ga doslej razumeli zgolj kot nekakšno »blagohotnost« delodajalcev v odnosu do delavcev, oziroma kot povsem prostovoljni poslovni ukrep delodajalcev za izboljšanje poslovne uspešnosti (in s tem zgolj kot kozmetično korekcijo obstoječega »mezdnega kapitalizma«), ne pa kot **ekonomsko pravico slednjih na temelju lastništva nad človeškim kapitalom**. A prav za to v resnici gre. Sistemska uveljavitev te pravice v končni posledici nedvomno pomeni tudi **povsem nov model** družbenoekonomskega sistema, v temelju drugačnega od obstoječega. Delavci kot lastniki človeškega kapitala v njem ne bodo več le »prodajalci delovne sile«, temveč z lastniki finančnega kapitala povsem enakopravni **»solastniki«, soupravljavci in soudeleženci pri delitvi poslovnih rezultatov podjetij**. Skratka, popolnoma enakopravni in v ničemer več izkoriščani družbenoekonomski subjekti. Je sploh možen še kak višji ideal?

Rekonstrukcija obstoječega kapitalizma v tem smislu seveda ni izvedljiva čez noč, ampak bo potekala postopno, predvidoma v dveh fazah.

**»Zametki« ekonomske demokracije**

Prvi fazo razvoja ekonomske demokracije predstavlja uvajanje in maksimalna krepitev (vendar še vedno v okviru nespremenjenega družbenoekonomskega sistema) **treh temeljnih oblik sodobne t.i. organizacijske participacije zaposlenih**, ki v vsakem primeru pomenijo objektivno – čeprav še ne dokončno - preseganje klasičnega mezdnega odnosa med nosilci interesov dela in kapitala na ravni podjetij. To so predvsem:

* sodelovanje delavcev pri upravljanju podjetij;
* udeležba delavcev pri dobičku podjetij in
* širše, ne samo menedžersko notranje lastništvo zaposlenih oz. delavsko delničarstvo.

To je brez dvoma tudi v interesu lastnikov kapitala, kajti te oblike participacije znanstveno dokazano **pozitivno vplivajo** na učinkovitejše sproščanje človeškega kapitala in s tem na poslovno uspešnosti podjetij. V to smer razvoja nas torej sili tudi ekonomska nuja.

**»Prava« ekonomska demokracija**

Dokončna sistemska umestitev povsem enakopravnega položaja lastnikov obeh vrst kapitala podjetij, t.j. finančnega in človeškega, pa seveda (v naslednji fazi) predpostavlja tudi globlje posege v veljavni družbenoekonomski sistem v smeri opuščanja klasičnega mezdnega delovnega razmerja ter normativne spremembe drugih veljavnih »temeljev« tega sistema, zlasti pa:

**bistveno razširitev instituta kapitala** z vključitvijo in povsem enakopravno sistemsko obravnavo tudi fenomena človeškega kapitala,

**uveljavitev novega, t.i. déležniškega koncepta podjetja** kot enakopravne skupnosti dveh ključnih déležnikov **-** lastnikov finančnega in človeškega kapitala, in sicer preko enakopravne vključitve človeškega kapitala v bilance in posledično uveljavitev specifične oblike »solastništva« podjetij na tej podlagi, kar bi seveda zahtevalo tudi predhodno izpopolnitev t.i. računovodstva človeških zmožnosti;

**ukinitev »kvazitrga dela«** ter nadomestitev obstoječe nelogične mezdne oziroma tržnomenjalne s t.i. asociativno koncepcijo delovnega razmerja med delom (človeškim kapitalom) in (finančnim) kapitalom ter njunimi lastniki,

posledično **uvedbo enakopravnega korporacijskega soupravljanja in modela ekonomsko poštene ter stimulativne razdelitve poslovnih rezultatov** med lastnike finančnega in človeškega kapitala v sorazmerju z njihovimi dejanskimi prispevki k novoustvarjeni vrednosti.

Tržni sistem gospodarjenja in zasebna lastnina produkcijskih sredstev torej lahko (razen v segmentu »/kvazi/trga dela«) ostaneta še naprej, kljub temu pa bo šlo za resnično nov, v temelju spremenjen kapitalizem, ki ne bo več niti najmanj podoben sedanjemu mezdnemu.

**Sklep**

Če bo torej zgoraj predstavljeni **»kapitalizem s /tudi/ človeškim kapitalom«** res naslednja faza družbenoekonomskega razvoja človeške civilizacije, se zaposlenim kot nosilcem tega kapitala ni več česa bati. Ravno nasprotno. Zato bi verjetno ta koncept lahko predstavljal tudi zelo obetavno platformo za novo vizijo tako politične levice kot sindikatov. Oboji so namreč v tem pogledu danes več ko le malce »izgubljeni«. So povsem brez dolgoročne vizije, ampak se (skupaj s politično desnico) še vedno brezupno kobacajo v **navidez nadvse simpatičnem konceptu »socialne države«**, ki pa žal ni nič drugega kot klasični mezdni kapitalizem v malce bolj človeški preobleki. Res žalostno, da nikakor ne znamo preseči tega (podtaknjenega, a zdaj očitno že povsem nasedlega) razvojnega »ideala«.